Predkladacia správa

Ministerstvo školstva, vedy, výskumu a športu SR predkladá na rokovanie vlády SR materiál „Správa o stave vzdelávania zameraného na podporu rozvoja finančnej gramotnosti“. Materiál sa predkladá na základe úlohy č. 9 v mesiaci jún z Plánu práce vlády SR na rok 2013.
Správa bola vypracovaná medzirezortnou pracovnou skupinou pre finančnú gramotnosť pri Štátnom inštitúte odborného vzdelávania v nadväznosti na plnenie úloh vyplývajúcich z uznesenia vlády SR č. 447 z 2. júla 2008 k návrhu stratégie vzdelávania vo finančnej oblasti a manažmentu osobných financií a z uznesenia vlády SR č. 713 zo 7. októbra 2009 k správe o obsahovom zameraní a stave pripravenosti zavedenia vzdelávania zameraného na rozvoj finančnej gramotnosti.
Správa obsahuje informácie o spôsobe tvorby a obsahu Národného štandardu finančnej gramotnosti, spôsobe jeho zapracovania do štátnych vzdelávacích programov na základných školách a stredných školách, o spôsobe implementácie Národného štandardu finančnej gramotnosti v rámci kontinuálneho a vysokoškolského vzdelávania pedagogických zamestnancov a o aktivitách v rámci ďalšieho vzdelávania.
Správa ďalej obsahuje informácie o zisťovaní stavu vzdelávania zameraného na podporu rozvoja finančnej gramotnosti na základných školách a stredných školách prostredníctvom Národného ústavu certifikovaných meraní vzdelávania a Štátnej školskej inšpekcie.
Ministerstvo školstva, vedy, výskumu a športu SR zároveň navrhuje zrušiť úlohu B.105. z uznesenia vlády SR č. 227 z 15. 5. 2013 k návrhu opatrení v hospodárskej politike na podporu hospodárskeho rastu – zvážiť zrealizovanie virtuálnej majstrovskej akadémie – doplnkové pedagogické štúdium a zabezpečenie finančných prostriedkov na realizáciu opatrenia v nadväznosti na možnosti štátneho rozpočtu, a to z dôvodu, že v rámci MPK k danému materiálu bolo vo vyhodnotení MPK uvedené, že opatrenie je vypustené na základe spoločnej požiadavky zamestnávateľských zväzov (AZZZ SR, RÚZ, SOPK, Klub 500) a tým je úloha neaktuálna, avšak v uznesení vlády SR nebola úloha omylom vypustená.
Predkladaný materiál nepredpokladá vplyv na rozpočet verejnej správy, vplyv na informatizáciu spoločnosti, podnikateľské prostredie, sociálne vplyvy, vplyvy na životné prostredie.
Materiál bol predmetom medzirezortného pripomienkového konania v dňoch od 5. do 11. júna 2013. Materiál sa predkladá bez rozporov.